પુરાણ કથાનુસાર બાણાસુરની પુત્રી ઉષા એટલે કે ઓખાનાં (ઓખાહરણ યાદ કરો) લગ્ન્ા શ્રીકૃષ્ણના પૌત્ર અનિરુદ્ધ સાથે થયાં એ નિમિત્તે ઓખાએ દેવી અંબિકાનાં દર્શન કરવાની માનતા રાખી હતી. એથી સુવર્ણનો ગરબો લઈ ઓખા, અનિરુદ્ધ તથા યાદવો આરાસુર અંબિકાનાં દર્શન કરવા ગયાં. આરાસુરના ગબ્બર પહાડ ચડતાં ઓખાએ શિર પર સુવર્ણનો ગરબો ધારણ કર્યો હતો. એ સમયે અંબિકાનાં દર્શન માટે રુક્મિણી, કમલા જેવી અનેક દેવાંગના પણ આવી હતી. ત્યારે ઓખાએ દેવી અંબિકાનો ગરબો સૌપ્રથમ વાર ગાયો અને દેવાંગનાઓએ એ ઝીલ્યો. આમ, દેવી પાર્વતી પાસેથી ગીત તથા નૃત્ય શીખેલી ઓખાએ આરાસુરમાં ગરબો ગાવાનો આરંભ કર્યો અને પછી દ્વારિકામાં ગોપસ્ત્રીઓમાં એ પ્રચલિત બની ગયો. આમ, ત્યારથી ગરબા ગાવાની પરંપરા શરૂ થઈ.